ai4bharat/Pralekha huggingface dataset:
குடியரசுத் துணைத் தலைவர் செயலகம்
இந்தியப் பண்பாட்டையும் பாரம்பரியத்தையும் காத்துக் கொண்டாடுவோம்: குடியரசுத் துணைத் தலைவர்
“இளைஞர்கள் நமது நாட்டின் பண்பாட்டையும் பாரம்பரித்தையும் பாதுகாக்க வேண்டும், பராமரிக்க வேண்டும்” என்று இந்தியக் குடியரசுத் துணைத் தலைவர் திரு. எம். வெங்கையா நாயுடு அறிவுறுத்தியுள்ளார்.
“நம் நாட்டின் இன்றைய இளைஞர்களும், நாளைய இளைஞர்களும் கடுமையாகவும், அர்ப்பணிப்போடும் உழைத்தால் வாழ்க்கையின் இலக்குகளை எட்டிவிடலாம்” என்றும் அவர் குறிப்பிட்டார்.
சிக்கிம் ஆளுநராக இருந்த திரு. கேதார்நாத் சாஹ்னி எழுதிய கடிதங்கள் தொகுக்கப்பட்டுத் தயாராகியுள்ள 'உங்கள் உண்மையுள்ள…' என்ற தலைப்பிலான நூலைக் குடியரசுத் துணைத் தலைவர் புது தில்லியில் ஏப்ரல் 19 அன்று வெளியிட்டுப் பேசினார்.
இந்நிகழ்ச்சியில் மத்திய அறிவியல் – தொழில்நுட்பம், புவி அறிவியல், சுற்றுச்சூழல், வனம் மற்றும் பருவநிலை மாற்றத் துறை அமைச்சர் டாக்டர் ஹர்ஷ்வர்தன் மற்றும் முக்கியப் பிரமுகர்கள் கலந்துகொண்டனர்.
குடியரசுத் துணைத்தலைவர் பேசுகையில், “திரு. கேதார்நாத் சாஹ்னி ஓர் எழுத்தாளர், சமூக சீர்திருத்தவாதி, பலருக்கும் ஊக்கமளிக்கும் ஓர் அடையாளமாகத் திகழ்ந்த. அவர் பத்திரிகை ஆசிரியராக இருந்தபோது, எழுத்தாளர்கள், அறிஞர்கள் தங்களது கருத்துகளைச் சுதந்திரமாகத் தெரிவிப்பதற்கு வகை செய்தார்.
திரு. கேதார்நாத் சாஹ்னி எழுதிய கடிதங்களின் தொகுப்பு இளைய தலைமுறையின் ஆய்வாளர்களுக்கு முக்கியமான ஆதாரமாகத் திகழ்கிறது. அவரது காலத்தில் இருந்த சமூக, அரசியல் குறித்து ஆசிரியர் கொண்டிருந்த பாரபட்சமில்லாத கருத்துகளை வெளிப்படுத்துவதாக இந்தக் கடிதத்தொகுப்பு விளங்குகிறது.
சமூகத்தின் அடித்தளத்தில் உள்ள மக்களும் நலிந்த பிரிவினரும் வலிமை பெறுவதற்காக திரு. சாஹ்னி முயற்சிகளை மேற்கொண்டார். அடித்தள, நலிந்த மக்களில் தொழில்முனைவோராக இருப்போர் எளிதில் முதலீடு கிடைக்கும் வகையில் ஓர் அமைப்பை உருவாக்க அவர் திட்டமிட்டிருந்தார்” என்றும் குடியரசுத் துணைத் தலைவர் குறிப்பிட்டார்.
மேலும் பேசிய அவர், “காஷ்மீர் பிரச்சினை நாட்டுக்கு இன்னமும் ஒரு சவாலாகவே இருக்கிறது. அங்கு அமைதியான சூழ்நிலை உருவாவதற்கு நாட்டில் அனைவரும் இணைந்து பாடுபடவேண்டும்” என்று கேட்டுக்கொண்டார்.
குடியரசுத் துணைத் தலைவரின் முழுஉரையைக் காண்க : http://pib.nic.in/
----------
(Visitor Counter : 112
வணிகம் மற்றும் தொழில்துறை அமைச்சகம்
புவிசார் குறியீட்டு சான்றிதழ் பெற்றுள்ள பாலியா கோதுமை வகையின் ஏற்றுமதி குஜராத்திலிருந்து தொடக்கம்
கோதுமையின் ஏற்றுமதிக்கு ஊக்கமளிக்கும் வகையில் புவிசார் குறியீட்டு சான்றிதழ் பெற்றுள்ள பாலியா கோதுமை வகையின் முதல் சரக்கு குஜராத்திலிருந்து கென்யாவிற்கும் இலங்கைக்கும் இன்று ஏற்றுமதி செய்யப்பட்டது. புரதச் சத்துமிக்க இந்த வகை கோதுமை, இனிப்பு சுவை கொண்டது. குஜராத்தின் பால் பகுதியைச் சுற்றியுள்ள அகமதாபாத், ஆனந்த், பவாநகர், சுரேந்திரநகர், பரூச் ஆகிய மாவட்டங்களில் இந்த வகை பயிர் அதிகம் விளைகிறது.
நீர்பாசனம் இல்லாமல் மானாவாரி நிலையில் வளர்க்கப்பட்டு, குஜராத்தில் சுமார் 2 லட்சம் ஹெக்டேர் விவசாய நிலங்களில் பயிரிடப்படுவது இந்த கோதுமை வகையின் தனித்துவமான பண்பாகும். பாலியா வகை கோதுமைக்குக் கடந்த 2011-ஆம் ஆண்டு புவிசார் குறியீட்டு சான்றிதழ் வழங்கப்பட்டது.
இந்த முன்முயற்சி, இந்தியாவின் கோதுமை ஏற்றுமதியை ஊக்குவிக்கும் என்று எதிர்பார்க்கப்படுகிறது. 2020-21-ஆம் ஆண்டில் இந்தியாவின் கோதுமை ஏற்றுமதி, அதற்கு முந்தைய நிதியாண்டின் ரூ. 444 கோடியை விட 808% அதிகமாக, ரூ. 4034 கோடியாக மிகப்பெரும் வளர்ச்சியை எட்டியது.
2020-21 ஆம் ஆண்டில் ஏமன், இந்தோனேசியா, பூட்டான், ஃபிலிப்பைன்ஸ், ஈரான், கம்போடியா, மியான்மர் ஆகிய 7 நாடுகளுக்கு கணிசமான அளவில் தானியங்களை இந்தியா புதிதாக ஏற்றுமதி செய்தது.
முந்தைய நிதி ஆண்டுகளில் குறைந்த அளவிலேயே கோதுமை ஏற்றுமதி செய்யப்பட்டது. 2018-19 ஆம் ஆண்டில் இந்த 7 நாடுகளுக்கு கோதுமை ஏற்றுமதி செய்யப்படவில்லை. 2019-20 ஆம் ஆண்டில் வெறும் 4 மெட்ரிக் டன் தானியம் மட்டுமே ஏற்றுமதி செய்யப்பட்டது. 2020-21 ஆம் ஆண்டில் இந்த நாடுகளுக்கு ஏற்றுமதி செய்யப்பட்ட கோதுமையின் அளவு 1.48 லட்சம் டன்னாக அதிகரித்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1733412
----
(Visitor Counter : 220
குறு சிறு மற்றும் நடுத்தர தொழில் துறை அமைச்சகம்
115 சிறப்பு மாவட்டங்களில் குறு, சிறு, நடுத்தரத் தொழில்துறை தடம் பதித்து மேம்படுத்தப்படுவதை கட்கரி வலியுறுத்தினார்.
மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி இன்று, இந்தியத் தொழில்கள் கூட்டமைப்பு ஏற்பாடு செய்த இந்தியா @75 உச்சி மாநாடு: இயக்கம் 2022 என்ற நிகழ்ச்சியில் உரையாற்றினார். நாட்டின் 115 அடையாளம் காணப்பட்ட சிறப்பு மாவட்டங்களில் குறு, சிறு, நடுத்தரத் தொழில்துறையின்  இருப்பை மேம்படுத்துவதற்கான அவசரத் தேவை உள்ளது என்றார். மொத்த உள்நாட்டு உற்பத்தியில் அவர்களின் பங்களிப்பு தற்போது மிகக் குறைவு, ஆனால் அவர்கள் மீது கவனம் செலுத்தப்பட்டால், இவை வேலைவாய்ப்பை பெரிய அளவில் மேம்படுத்தலாம்.
மிகச்சிறிய அலகுகளை, அவற்றின் குறுந்தேவைகளுக்கு வழங்குவது தொடர்ப்பாக குறு சிறு, நடுத்தரத் தொழிற்துறை வரம்பின் கீழ் சேர்ப்பதற்கான ஒரு திட்டத்தின் மீது அரசாங்கம் செயல்பட்டு வருவதாக அமைச்சர் தெரிவித்தார். சமீபத்தில், குறு, சிறு, நடுத்தரத் தொழிற்துறை  சற்றே விரிவுபடுத்தப்பட்டு, 50 கோடி வரை முதலீட்டு மதிப்புள்ள தொழில் மற்றும் 250 கோடி வரை விற்றுமுதல் ஆகியவை குறு, சிறு, நடுத்தரத் தொழிற்துறையின்  புதிய வரையறையில் உள்ளடக்கப்பட்டுள்ளன. மேலும், ஆகியவை குறு, சிறு, நடுத்தரத் தொழிற்துறையின்  கீழ் உற்பத்தி மற்றும் சேவைத் துறைகள் இரண்டிற்கும் ஒத்த வரையறைகளை வழங்குவதன் மூலம் ஒன்றிணைக்கப்பட்டுள்ளன.
நாட்டின் ஒட்டுமொத்தப் பொருளாதார நிலையை மேம்படுத்துவதற்கான யோசனைகளையும், பரிந்துரைகளையும் பகிர்ந்து கொள்ளுமாறு இந்தியக் கைத்தொழில் பிரதிநிதிகளின் கூட்டமைப்புக்கு திரு.கட்கரி அழைப்பு விடுத்தார். சீனாவின் உதாரணத்தை அவர் மேற்கோள் காட்டிய அவர், அங்கு முதல் 10 வணிகப் பிரிவுகள் அந்நாட்டின் ஏற்றுமதியில் 70 சதவீதம் பங்களித்ததை சுட்டிக் காட்டினார். தொழில்நுட்ப மேம்பாட்டின் மூலம் குறு, சிறு, நடுத்தரத் தொழிற்துறையில்  புதிய ஏற்றுமதி வழிகளையும் இந்தியா காணலாம். இது ஏராளமான துணைத் தொழில்களையும் வளர்க்க உதவும், என்றார்.
வங்கிகளின் உத்தரவாதத்  தேவையை நீக்கும் பாதைகளைக் காப்பீடு செய்வதற்கான ஒரு திட்டத்தை உருவாக்குமாறு திரு.கட்கரி CII பிரதிநிதிகளை கேட்டுகொண்டார். இது சாலைத் திட்டங்களுக்கு நிதி மூடுவதையும், நிதி திரட்டுவதையும் துரிதப்படுத்தும், இதன் மூலம் திட்டப்பணி வேகமாக முடிவடையும். நாட்டில் சாலை சூழ்நிலை எவ்வாறு மாறுகிறது என்பதை அவர் விரிவாக எடுத்துக் கூறிய அவர், இது ஏற்கனவே முன்மொழியப்பட்ட 22 புதிய பசுமை எக்ஸ்பிரஸ்வே திட்டங்களை மேலும் மேம்படுத்தும் என தெரிவித்தார்.
சுற்றுச்சூழல் மற்றும் வனத்துறை அமைச்சகம்
கோவளம் மற்றும் புதுச்சேரியில் உள்ள ஈடன் கடற்கரைகளுக்கு சர்வதேச நீலக்கொடி சான்றிதழ் கிடைத்துள்ளது
அதன் அழகான கடற்கரை மற்றும் கடல்சார் சூழலியலைப் பாதுகாப்பதில் இந்தியாவின் உறுதிக்கான மற்றுமொரு அங்கீகாரமாக, தமிழ்நாட்டில் உள்ள கோவளம், புதுச்சேரியில் உள்ள ஈடன் கடற்கரைகளுக்கு சர்வதேசப் புகழ்பெற்ற நீலக்கொடி சான்றிதழ் கிடைத்துள்ளது.
இந்தத் தகவலை தமது டிவிட்டர் பக்கத்தில் பகிர்ந்துள்ள மத்திய சுற்றுச்சூழல், வனம் மற்றும் பருவநிலை மாற்றத்துறை அமைச்சர் திரு பூபேந்தர் யாதவ், “கோவளம் மற்றும் ஈடன் கடற்கரைகள் சேர்க்கப்பட்டிருப்பதன் மூலமும், 2020-இல் அங்கீகாரம் பெற்ற கடற்கரைகளின் மறுசான்றினாலும் இந்தியாவில் தற்போது 10 சர்வதேச நீலக்கொடி கடற்கரைகள் உள்ளன என்று அறிவிப்பதில் மகிழ்ச்சி அடைகிறேன்,” என்று கூறியுள்ளார்.
“பிரதமர் திரு நரேந்திர மோடி தலைமையிலான தூய்மையான மற்றும் பசுமையான இந்தியாவுக்கான பயணத்தில் இன்னுமொரு மைல்கல்லாக இது அமைந்துள்ளது,” என்று அமைச்சர் மேலும் தெரிவித்துள்ளார்.
சர்வதேச அளவில் அங்கீகரிக்கப்பட்ட சுற்றுச்சூழல் அங்கீகாரமான நீலக்கொடி சான்றிதழை வழங்கும் டென்மார்க்கில் உள்ள சுற்றுச்சூழல் கல்விக்கான அறக்கட்டளை, சிவராஜ்பூர்- குஜராத், கோக்லா- டையூ, காசர்கோடு மற்றும் படுபித்ரி- கர்நாடகா, கப்பாட்- கேரளா ருஷிகொண்டா- ஆந்திரா, கோல்டன்- ஒடிசா மற்றும் ராதாநகர்- அந்தமான் மற்றும் நிக்கோபார், ஆகிய எட்டு இந்தியக் கடற்கரைகளுக்கு நீலக்கொடி சான்றிதழை உறுதி செய்துள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1756806
----
(Visitor Counter : 312
சிறப்பு சேவைகள் மற்றும் கட்டுரைகள்
சென்னை விமான நிலைய சுங்கத்துறையினரால் 12 மலைப்பாம்புகள் பறிமுதல் செய்யப்பட்டன
பாங்காக்கில் இருந்து சென்னை வந்த விமானத்தில் பயணம் செய்த ஆண் பயணி ஒருவரை, விமான சுங்க அதிகாரிகள் இடைமறித்து பரிசோதனை செய்தனர். அப்போது உடமைகள் வைக்கப்பட்டிருந்த பையில், 11 சிறிய வகை மலைப்பாம்புகளும் வடக்கு வெள்ளைவாய் என்று அழைக்கப்படும் ஒரு மலைப்பாம்பும் மறைத்து வைக்கப்பட்டிருந்தது கண்டுபிடிக்கப்பட்டது. இதையடுத்து மொத்தம் 12 மலைப்பாம்புகளும் மீட்கப்பட்டு பறிமுதல் செய்யப்பட்டன. மேலும் விசாரணை நடைபெற்று வருகிறது.
பிரதமர் அலுவலகம்
ஸ்மார்ட் இந்தியா ஹேக்கத்தான் 2022-இன் மாபெரும் நிறைவு விழாவில் பிரதமரின் உரை
இளம் நண்பர்களே,
உங்களைப் போன்ற புதிய கண்டுபிடிப்பாளர்களுடன் கலந்துரையாடியது எனக்கு மட்டற்ற மகிழ்ச்சி அளிக்கிறது. புதிய துறைகளை நீங்கள் தேர்ந்தெடுப்பது, உங்களது புதிய கண்டுபிடிப்புகள் மற்றும் நம்பிக்கை முதலியவை என்னைப் போன்ற ஏராளமானோருக்கு புதிய விஷயங்களை செய்யும் ஊக்கத்தை அளிக்கிறது.
ஸ்மார்ட் இந்தியா ஹேக்கத்தான் என்பது மக்கள் பங்களிப்பிற்கான ஓர் சிறந்த உதாரணமாக மாறி உள்ளது. மேலும் இந்த வருடத்தின் ஹேக்கத்தான் பல்வேறு வகைகளில் முக்கியத்துவம் பெறுகிறது. சிறிது நாட்களுக்கு முன்புதான் விடுதலையின் 75-வது ஆண்டை நாம் நிறைவு செய்தோம். விடுதலை பெற்று 100 ஆண்டுகள் நிறைவடையும் போது நாடு எப்படி இருக்க வேண்டும் என்பதை சிந்தித்து, அதற்காக மிகப்பெரிய இலக்குகளுடன் பயணித்து வருகிறோம். இந்த இலக்குகளை எட்டுவதற்கு ‘புதிய கண்டுபிடிப்புகளுக்கு வணக்கம் செய்வோம்' என்ற முழக்கத்துடன் முன்னிற்பவர்கள் புதிய கண்டுபிடிப்பாளர்களான நீங்கள்தான்.
அமிர்தகாலத்தின் இந்த 25 ஆண்டு காலம் முன்னெப்போதும் இல்லாத வாய்ப்புகளை உங்களுக்கு அளிக்கிறது. இந்த வாய்ப்புகளும், தீர்மானங்களும் உங்களது தொழில் வளர்ச்சியுடன் நேரடியாக சம்பந்தப்பட்டவை. உங்களைப் போன்ற இளைஞர்கள் அடுத்த 25 ஆண்டுகளில் அடையப்போகும் வெற்றி, நாட்டின் வெற்றியை முடிவு செய்யும்.
நண்பர்களே,
60-70களில் பசுமை புரட்சி ஏற்பட்டதாக நீங்கள் கற்றிருப்பீர்கள். இந்திய விவசாயிகள் தங்களது திறனை வெளிப்படுத்தி உணவு துறையில் நம்மை தன்னிறைவாக்கினார்கள். கடந்த 7-8 ஆண்டுகளில் ஒன்றன்பின் ஒன்றாக சீர்திருத்தங்களைக் கொண்டு வந்ததன் காரணமாக நாடு அதிவேகமாக முன்னேறுகிறது. வேளாண்மை, கல்வி அல்லது பாதுகாப்புத் துறை என ஒவ்வொரு துறையை நவீனமயமாக்கவும், ஒவ்வொன்றையும் தன்னிறைவாக்கவும் இன்று நாடு அதிக முக்கியத்துவம் அளிக்கிறது. அதனால்தான் இந்திய இளைஞர்களுக்கு ஒவ்வொரு நாளும் புதிய வாய்ப்புகள் உருவாகின்றன.
நண்பர்களே,
இந்தியாவைப் போன்ற ஏராளமான நாடுகளில் மக்கள் மிகுந்த பிரச்சினைகளை சந்தித்து வருகிறார்கள். எனினும் அவற்றை எதிர்கொள்வதற்கு புதிய கண்டுபிடிப்புகள் மற்றும் புத்தொழில் நிறுவனங்களுக்கான போதுமான வாய்ப்புகள் அவர்களுக்கு கிடைப்பதில்லை. மிகுந்த போட்டித்தன்மை மிக்க, மலிவான விலையில், நிலையான, பாதுகாப்பான மற்றும் நீண்ட கால தீர்வுகளை இந்திய கண்டுபிடிப்பாளர்களால் தான் உலகிற்கு அளிக்க முடியும். இதனால்தான் உலகின் நம்பிக்கை முழுவதும் இந்தியா மீதும், உங்களைப் போன்ற இளைஞர்கள் மீதும் உள்ளது.
உங்கள் அனைவரையும் மீண்டும் ஒருமுறை மனதார பாராட்டுகிறேன். அரசின் இந்த முயற்சியில் அரசோடு துணை இருந்து மக்களின் நலனை உறுதிப்படுத்த நாம் தொடர்ந்து முன்னேறுவோம் என்று நான் நம்புகிறேன். அனைவருக்கும் வாழ்த்துகள்.
மிக்க நன்றி!
பொறுப்புத்தறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
((
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 197.31 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 96,700 கொவிட் சிகிச்சை பெறுபவர்கள் எண்ணிக்கை 0.22 சதவிதமாக உள்ளது.
குணமடைந்தோர் விகிதம் தற்போது 98.57 சதவீதம்
கடந்த 24 மணி நேரத்தில் 9,486 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,27,97,092 என அதிகரித்துள்ளது.
கடந்த 24 மணி நேரத்தில் 11,793 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 2.49 சதவீதம் ஆகும்
வாராந்திர பாதிப்பு விகிதம் 3.36 சதவீதம் ஆகும்
இதுவரை மொத்தம் 86.14 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,73,717 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1837422
பாதுகாப்பு அமைச்சகம்
‘MY IAF’ IAF கைபேசிச் செயலி வெளியீடு
டிஜிட்டல் இந்தியா முன்முயற்சியின் ஒரு பகுதியாக ஏர் தலைமை அதிகாரி மற்றும் விமான ஊழியர்களின் தலைவரான ராகேஷ் குமார் சிங் படௌரியா, ‘MY IAF’ என்ற கைபேசிச் செயலியை ஏர் தலைமையகமான வாயு பவனில் ஆகஸ்ட் 24, 2020 அன்று அறிமுகப்படுத்தினார். மேம்பட்ட கம்ப்யூட்டிங் மேம்பாட்டு மையம்  உடன் இணைந்து உருவாக்கப்பட்ட இந்தச் செயலி, இந்திய விமானப்படையில்  சேர விரும்புவோருக்கு தொழில் தொடர்பான தகவல்களையும் விவரங்களையும் வழங்குகிறது.
பயன்பாட்டிற்கு எளிமையாக இருக்கும் இந்தச் செயலி. IAF இல் உள்ள அதிகாரிகள் மற்றும் விமான வீரர்களுக்கான தேர்வு நடைமுறை, பயிற்சிப் பாடத்திட்டம், ஊதியம் மற்றும் சலுகைகள் போன்ற விவரங்களை பயனர்களிடம் கொண்டு சேர்க்கும் ஒற்றை டிஜிட்டல் தளமாக செயல்படுகிறது. இந்தச் செயலி ஆண்ட்ராய்டு தொலைபேசிகளுக்காக கூகிள் பிளே ஸ்டோரில் கிடைக்கிறது, இது IAF சமூக ஊடகத்தளங்கள் மற்றும் விளையாட்டுகளுடன் இணைக்கப்பட்டுள்ளது, மேலும் IAF -இன் வீர வரலாறு மற்றும் கதைகள் பற்றிய தொகுப்புகளையும் வழங்குகிறது.
பிரதமர் அலுவலகம்
சூரத் வைரத் தொழில்துறையின் வளர்ச்சி மற்றும் வலிமையை சூரத் வைர மையம் எடுத்துக்காட்டுகிறது: பிரதமர்
குஜராத் மாநிலம் சூரத்தில் உள்ள உலகிலேயே மிகப் பெரிய அலுவலக கட்டடமான சூரத் வைர மையத்தை பிரதமர் திரு நரேந்திர மோடி பாராட்டியுள்ளார்.
இது குறித்து ட்விட்டரில் பிரதமர் கூறியிருப்பதாவது:
“சூரத் வைரத் தொழில்துறையின் வளர்ச்சி மற்றும் வலிமையை சூரத் வைர மையம் எடுத்துக்காட்டுகிறது. அத்துடன் இது இந்தியாவின் தொழில் முனைவு உத்வேகத்திற்கான அத்தாட்சியாகும். இது வர்த்தகம், புதுமைக் கண்டுபிடிப்புகள், ஒருங்கிணைப்புகளுக்கான கேந்திரமாக செயல்படுவதுடன் நமது பொருளாதாரத்திற்கு மேலும் ஊக்கம் அளித்து வேலைவாய்ப்பை ஏற்படுத்தும்.
மனித வள மேம்பாட்டு அமைச்சகம்
கேரளாவில் மழை, வெள்ளத்தால் சான்றிதழ்கள் பாதிக்கப்பட்ட பள்ளிகள் மற்றும் மாணவர்களுக்கு சி.பி.எஸ்.இ. உதவி
சி.பி.எஸ்.இ. மாணவர்களுக்கு டிஜிட்டல் சான்றிதழ்கள் / மதிப்பெண் சான்றிதழ்கள் வழங்கப்படும்
கேரளாவைச் சேர்ந்த சி.பி.எஸ்.இ. பள்ளி மாணவர்களுக்கு உதவும் ஒரு சிறப்பு நடவடிக்கையாக, மழை, வெள்ளத்தால் சேதமடைந்த அல்லது காணாமல் போன கல்வி சான்றிதழ்கள், குறிப்பாக, மதிப்பெண் சான்றிதழ்கள் / இடப்பெயர்வு சான்றிதழ்கள் / தேர்ச்சி சான்றிதழ்களுக்கு பதிலாக புதிதாக டிஜிட்டல் சான்றிதழ்களை வழங்க சி.பி.எஸ்.இ. நடவடிக்கை மேற்கொண்டுள்ளது. கேரளாவில் சி.பி.எஸ்.இ. கட்டுப்பாட்டில் 1,300-க்கும் மேற்பட்ட பள்ளிகள் இயங்கி வருகின்றன. சி.பி.எஸ்.இ. வாரியத்தால் நடத்தப்பட்ட தேர்வுகளுக்கான கல்வி சான்றிதழ்கள், உயர் படிப்பு மற்றும் வேலைவாய்ப்புக்கு மிக அவசியம் என்பதால் புதிய சான்றிதழ்கள் வழங்கப்படவுள்ளன.
தேசிய மின் ஆளுகைப் பிரிவின் தொழில்நுட்ப ஒத்துழைப்புடன், “பரிணாம் மஞ்சுஷா” என்ற டிஜிட்டல் பள்ளி சான்றிதழ் சேமிப்பு திட்டம் ஒன்றை சி.பி.எஸ்.இ. சொந்தமாக உருவாக்கி உள்ளது. இந்தத் திட்டத்தின்கீழ், மாணவர்களின் மதிப்பெண் சான்றிதழ் உள்ளிட்டவை டிஜிலாக்கர் முறையில் பாதுகாப்பாக பராமரிக்கப்பட்டு வருகின்றது.
பரிணாம் மஞ்சுஷா / டிஜிலாக்கர் முறையில் பராமரிக்கப்படும் டிஜிட்டல் கல்வி சான்றிதழ்களில், சி.பி.எஸ்.இ. அமைப்பின் தேர்வு கட்டுப்பாட்டு அலுவலர் டிஜிட்டல் கையொப்பமிட்டிருப்பதால், இந்த சான்றிதழ்கள் தகவல் தொழில்நுட்ப சட்டத்தின்படி செல்லத்தக்கவையாகும் என்றும் சி.பி.எஸ்.இ. தெரிவித்துள்ளது. இத்தகைய சான்றிதழ்களில் கியூ.ஆர்.கோட். எனப்படும் விரைவு செயல்பாட்டு குறியீடுகளை பயன்படுத்தி டிஜிலாக்கர், செல்போன் செயலி மூலம், இவற்றின் உண்மைத் தன்மையை உறுதி செய்து கொள்ளலாம் எனவும் தெரிவிக்கப்பட்டுள்ளது.
டிஜிட்டல் சான்றிதழ்களைப் பெறுவதற்கான வழிமுறைகள்:
1. மாணவர்கள் https://cbse.digitallocker.gov.in என்ற பரிணாம் மஞ்சுஷா வலைதளத்திற்கு சென்று உரிய கடவு சொற்களைப் பயன்படுத்தி பதிவிறக்கம் செய்து கொள்ளலாம்.
2. மாணவர்களுக்கு வசதியாக வலைதளத்திற்குள் செல்வதற்கான அனுமதி எண் மற்றும் கடவுச்சொல், மாணவர்கள் ஏற்கெனவே தங்களது பொதுத்தேர்வின்போது கொடுத்த செல்போன் எண்ணுக்கு அனுப்பி வைக்கப்படும்.
3. தேர்வின்போது செல்போன் எண் கொடுக்காதவர்களும், செல்போன் எண்ணை மாற்றியவர்களும், டிஜிலாக்கர் வலைதளத்துடன் ஆதார் எண் மற்றும் பள்ளிக்கூட வரிசை எண், தேர்ச்சி பெற்ற ஆண்டு போன்றவற்றை இணைத்து சான்றிதழ்களைளப் பெற்றுக் கொள்ளலாம்.
கூடுதல் விவரங்களுக்கு www.pib.nic.in என்ற வலைதளத்தைப் பார்க்கவும்.
சிறப்பு சேவைகள் மற்றும் கட்டுரைகள்
சென்னையில் சிறப்பு அஞ்சல்தலை கண்காட்சி
இந்திய அஞ்சல் துறை சார்பாக நடைபெற உள்ள அம்ரித்பெக்ஸ் 2023 என்ற நிகழ்ச்சியின் முன்னோட்டமாக சென்னை அண்ணாசாலையில் உள்ள தலைமை அஞ்சல் அலுவலகத்தில் சிறிய ரக அஞ்சல்தலை கண்காட்சி இன்று  தொடங்கப்பட்டுள்ளது.
தமிழ்நாடு வட்ட தலைமை போஸ்ட் மாஸ்டர் ஜெனரல் திரு பி. செல்வகுமார் இந்தக் கண்காட்சியைத் திறந்து வைத்தார். சென்னை நகர பிராந்தியத்தின் போஸ்ட் மாஸ்டர் ஜெனரல் திரு ஜி. நடராஜன், தமிழ்நாடு வட்ட அஞ்சல் சேவைகளின் இயக்குநர் திரு வி. ஆறுமுகம் ஆகியோர் விழாவில் கலந்து கொண்டனர்.
புவிசார் குறியீடு பெற்ற பொருட்கள், தமிழகத்தைச் சேர்ந்த அதிகம் அறியப்படாத சுதந்திரப் போராட்ட வீரர்கள், இந்தியா மற்றும் சர்வதேச உறவுமுறைகள் முதலிய கருப்பொருட்களில் வெளியிடப்பட்ட அஞ்சல்தலை மற்றும் அஞ்சல் உறைகள் இந்தக் கண்காட்சியில் இடம்பெற்றுள்ளன. துவக்க விழாவின்போது மேஜை காலண்டர்கள், நாடோடி இசைக் குழுக்களின் வாத்திய கருவிகள், டெரகோட்டா, இந்திய கோயில்கள் மற்றும் இந்திய ராணுவத்தில் பெண் அதிகாரிகளின் நிரந்தர நியமனம் முதலியவை குறித்த கையேடுகள் வெளியிடப்பட்டன. அஞ்சல்தலை சேகரிப்போர், மாணவர்கள் மற்றும் பொதுமக்கள் இந்த வாய்ப்பைப் பயன்படுத்தி, சிறப்பு அஞ்சல் உறைகள் மற்றும் அஞ்சல்தலைகளைப் பெற்றுக் கொள்ளலாம். இந்தக் கண்காட்சி, வரும் 28-ஆம் தேதி வரை நடைபெறும்.
தமிழ்நாடு வட்ட தலைமை போஸ்ட் மாஸ்டர் ஜெனரல் வெளியிட்டுள்ள செய்தி குறிப்பில் இந்தத் தகவல் தெரிவிக்கப்பட்டுள்ளது.
ஆயுஷ்
மத்திய ஆயுஷ் அமைச்சகத்தின் முயற்சிகள் இந்தியாவின் ஜி-20 தலைமைத்துவத்தில் பாரம்பரிய மருத்துவத்தை முன்னணியில் கொண்டு வந்துள்ளன - அமிதாப் காந்த், ஷெர்பா ஜி-20
சுகாதாரம் குறித்த ஜி-20 விவாதத்தில் இந்திய அரசாங்கத்தின் முயற்சிகள் பாரம்பரிய மருத்துவத்தை முன்னணியில் கொண்டு வந்துள்ளன என்றும், சுகாதார சவால்களை நிவர்த்தி செய்வதில் பாரம்பரிய மருத்துவத்தின் பங்கை ஜி-20 அங்கீகரிக்கும் என்றும் புதுதில்லியில் நடைபெற்ற ஜி-20 ஈடுபாட்டுக் குழுக்களுடனான கலந்துரையாடலில், உறுப்பினர்கள் தங்களது உறுதியை வெளிப்படுத்தினர்.
இந்த கலந்துரையாடல் கூட்டத்தில் ஜி-20 ஷெர்பா திரு அமிதாப் காந்த், ஆயுஷ் அமைச்சகத்தின் செயலாளர் திரு வைத்யா ராஜேஷ் கோடேச்சா, சுகாதார அமைச்சகத்தின் கூடுதல் செயலாளர் திரு.லாவ் அகர்வால், வெளியுறவுத்துறை அமைச்சகத்தின் கூடுதல் செயலாளர் திரு.அபய் தாக்கூர் உள்ளிட்டோர் கலந்து கொண்டனர்.
அப்போது உரையாற்றிய திரு.அமிதாப் காந்த் தனது உரையில், "அனைத்து குழுக்களுடனும் நன்கு ஒத்துழைத்ததற்காக ஆயுஷ் அமைச்சகத்தை நான் பாராட்டுகிறேன். முழுமையான ஆரோக்கியம் மற்றும் நல்வாழ்வை அடைவதில் ஆயுஷ் நடைமுறைகளின் முக்கியத்துவத்தை நாம் அதிகரிக்க வேண்டும்.
"பாரம்பரிய மருத்துவம்" மிகவும் முக்கியமானது. ஏனெனில் இது இந்தியாவில் பல நூற்றாண்டுகளாக ஆரோக்கியத்தின் ஆதாரமாக உள்ளது. மேலும் முழுமையான ஆரோக்கியம் மற்றும் நல்வாழ்வை அடைவதில் ஆயுஷ் நடைமுறைகளை அதிகரிக்க வேண்டிய அவசியம் உள்ளது என்று அவர் கூறினார். பாரம்பரிய மருத்துவத்திற்கான ஒரு பிரத்யேக உலக சுகாதார மையத்தை  உலக சுகாதார நிறுவனம் இந்தியாவில் கொண்டு வந்துள்ளது என்றும், இந்த மையம் பாரம்பரிய மருத்துவத்தின் திறனைப் பயன்படுத்தும் என்றும் அவர் எடுத்துரைத்தார்.
லாவ் அகர்வால் தனது உரையில், "அனைத்து சுகாதார சவால்களையும் அணுகும் வகையில் ஒருங்கிணைந்த ஆரோக்கியம் அல்லது முழுமையான ஆரோக்கியம் என்ற கருத்தைப் பற்றி உலகம் பேசுகிறது. நாங்கள் ஜி-20 நாடுகளிடையே ஒன்றிணைந்து பணியாற்றி வருகிறோம். மேலும் சுகாதாரத் துறையில் பாரம்பரிய மருத்துவத்தின் பங்கை ஏற்றுக்கொள்வதில் அனைவருக்கும் தெளிவான பார்வை உள்ளது" என்றார்.
இந்நிகழ்ச்சியில், பாரம்பரிய மருத்துவத் துறையில் தங்கள் பரிந்துரைகள் மற்றும் ஆழமான கலந்துரையாடல்கள் மூலம் பங்களித்த பணிக்குழுக்களை வைத்யா ராஜேஷ் கோட்டேச்சார் தனிப்பட்ட முறையில் பாராட்டினார். இந்தியாவின் ஜி-20 தலைமைத்துவத்தின் கீழ், ஆயுஷ் அமைச்சகத்தின் பங்களிப்பை பகிர்ந்து கொள்வதே முக்கிய நோக்கம் என்றும், அது வெற்றிகரமாக அடையப்பட்டுள்ளது என்றும் அவர் கூறினார்.
ஆயுஷ் அமைச்சகத்தின் இணைச் செயலாளர் திரு.ராகுல் சர்மா, ஜி-20 பணிக் குழுக்களுடன் பாரம்பரிய மருத்துவம் குறித்த உரையாடலை தீவிரமாக உருவாக்குவதில் ஆயுஷ் அமைச்சகத்தின் பங்கை எடுத்துரைத்தார். ஜி-20 உச்சிமாநாட்டிற்காக உலகின் முக்கிய தலைவர்கள் கூடும்போது, உலகளாவிய சமூக ஆரோக்கியத்தில் பாரம்பரிய மருத்துவம் வகிக்கக்கூடிய முக்கிய பங்கைப் பற்றி சிந்திக்க வேண்டியது அவசியம் என்றும் அவர் கூறினார்.

(Visitor Counter : 61
கலாசாரத்துறை அமைச்சகம்
மத்தியப்பிரதேசத்தின் கஜுரஹோவில் 2023 பிப்ரவரி 22 முதல் 25 வரை முதலாவது ஜி20 கலாச்சாரப் பணிக் குழுவின் கூட்டத்திற்கு ஏற்பாடு செய்யப்பட்டுள்ளது
மத்தியப்பிரதேசத்தின் கஜுரஹோவில் 2023 பிப்ரவரி 22 முதல் 25 வரை முதலாவது ஜி20 கலாச்சாரப் பணிக் குழுவின் கூட்டத்திற்கு ஏற்பாடு செய்யப்பட்டுள்ளது.
வரவிருக்கும் முதலாவது ஜி20 கலாச்சாரப் பணிக் குழுக் கூட்டம் பற்றி கலாச்சாரத் துறை செயலாளர் திரு கோவிந்த மோகன் செய்தியாளர்களிடம் கூறுகையில், பன்முக, வளமான கலாச்சாரத்தை இந்தியா கொண்டுள்ளது என்றும், கலாச்சார நிகழ்வுகள் அவற்றுக்கே உரிய தனிப்பட்ட முக்கியத்துவத்தை பெற்றிருக்கும் என்றும் கூறினார்.
இந்தியாவின் ஜி20 தலைமைத்துவ மையப் பொருளான வசுதைவ குடும்பகம் என்பதற்கு ஏற்ப, ஆர்வத்தைத் தூண்டுகின்ற கலாச்சார நிகழ்வுகள் இடம்பெறும் என்றும் அவர் கூறினார். நீடிக்கவல்ல வாழ்க்கை முறைக்கான இயக்கமான சுற்றுச்சூழலுக்கு உகந்த வாழ்க்கை முறை என்ற கருத்தின் அடிப்படையில் இந்த கலாச்சாரப் பணிக் குழுக் கூட்டம் அமைந்திருக்கும் என்றும் அவர் குறிப்பிட்டார்.
கஜுரஹோ, புவனேஸ்வர், ஹம்பி ஆகிய இடங்களில் முதல் மூன்று கூட்டங்கள் நடைபெறும் என்று தெரிவித்த திரு கோவிந்த் மோகன் நான்காவதான நிறைவு கூட்டம் நடைபெறும் இடம் இன்னமும் முடிவு செய்யப்படவில்லை என்றார்.
கஜுரஹோவில் நடைபெறும் கூட்டத்தையொட்டி, மகராஜா சத்ரசால் மாநாட்டு மையத்தில் கண்காட்சிக்கு ஏற்பாடு செய்யப்பட்டு இருப்பதாகவும், இதனை மத்திய கலாச்சாரத்துறை அமைச்சர் திரு ஜி கிஷன் ரெட்டி தொடங்கி வைப்பார் என்றும் மத்தியப்பிரதேச முதலமைச்சர் திரு சிவராஜ் சௌகான் உடனிருப்பார் என்றும் அவர் கூறினார். கஜுரஹோ நாட்டிய திருவிழா கலை நிகழ்ச்சிகளுக்கும் ஏற்பாடு செய்யப்பட்டு இருப்பதாகவும் இந்தப் பணிக்குழுக் கூட்டத்திற்கு வரும் பிரதிநிதிகள், யுனெஸ்கோ பாரம்பரிய இடங்களான மேற்குப்பகுதி கோயில்களுக்கும் பயணம் மேற்கொள்வார்கள் என்று அவர் தெரிவித்தார். இந்தக்கூட்டத்தில் 125 பிரதிநிதிகள் கலந்து கொள்வார்கள் என்று அவர் கூறினார்.
கலாச்சார சொத்துக்களின் பாதுகாப்பு மற்றும் மறுசீரமைப்பு; நீடிக்கவல்ல எதிர்காலத்திற்கான உயிரோட்டமுள்ள பாரம்பரியத்தை உருவாக்குதல்; கலாச்சாரம் மற்றும் படைப்பு சார்ந்த தொழில்களை மேம்படுத்துதல்; கலாச்சார பாதுகாப்பு மற்றும் மேம்பாட்டுக்கான டிஜிட்டல் தொழில்நுட்பங்களை ஊக்கப்படுத்துதல் ஆகியவை இந்தியாவின் கலாச்சாரப் பணிக் குழுக் கூட்டத்தின் நான்கு முக்கிய அம்சங்களாக இருக்கும் என்று திரு கோவிந்த் மோகன் தெரிவித்தார்.
இவைதவிர, ஓராண்டு காலத்திற்கு கண்காட்சிகள், உரைக்கோவைகள், கருத்தரங்குகள், பயிலரங்குகள், நூல் வெளியீடுகள் போன்ற கலாச்சார நிகழ்வுகளும் இடம்பெறும் என்று அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்... https://pib.gov.in/PressReleasePage.aspx?PRID=1899613
உள்துறை அமைச்சகம்
இடதுசாரி பயங்கரவாதம் பாதித்த இடங்களின் வளர்ச்சி
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய உள்துறை இணை அமைச்சர் திரு நித்யானந்த் ராய் கீழ்காணும் தகவல்களை வழங்கினார்.
இந்திய அரசியலமைப்பின் ஏழாவது அட்டவணையின்படி, 'காவல் மற்றும் பொது ஒழுங்கு' மாநில அரசின் கட்டுப்பாட்டில் உள்ளன. இருப்பினும், இடதுசாரி பயங்கரவாத அச்சுறுத்தலை முழுமையாக எதிர்கொள்ள, தேசிய கொள்கை மற்றும் செயல் திட்டம் 2015-ல் தொடங்கப்பட்டது.
பாதுகாப்பு தொடர்பான நடவடிக்கைகள், மேம்பாட்டுத் தலையீடுகள், உள்ளூர் சமூகங்களின் உரிமைகளை உறுதி செய்தல் போன்றவற்றை உள்ளடக்கிய பல்முனை உத்தியை இது வழங்குகிறது.
வளர்ச்சியை பொறுத்தவரை, சாலைக் கட்டமைப்பை விரிவாக்குவதல், தொலைத்தொடர்பு இணைப்புகளை மேம்படுத்துதல், உள்ளூர் மக்களின் நிதி உள்ளடக்கம், இடதுசாரி பயங்கரவாதம் பாதித்த பகுதிகளில் திறன் மேம்பாடு மற்றும் கல்வி வசதிகள் உள்ளிட்டவற்றில் சிறப்பு முனைப்புடன் மத்திய அரசு பல்வேறு முயற்சிகளை எடுத்துள்ளது.
இத்தகைய பகுதிகளில் 16,200 கி.மீ.க்கும் அதிகமான சாலைகளுக்கு குறிப்பிட்ட திட்டங்களின் கீழ் ஒப்புதல் அளிக்கப்பட்டுள்ளன. இவற்றில் 10,600 கி.மீ. சாலைகள் சுமார் ரூ 13,000 கோடி மதிப்பீட்டில் கட்டமைக்கப்பட்டுள்ளன.
இடதுசாரி பயங்கரவாதம் பாதிக்கப்பட்ட பகுதிகளுக்கான கைபேசி இணைப்புத் திட்டத்தின் முதல் கட்டத்தின் கீழ் 2,343 மொபைல் கோபுரங்கள் நிறுவப்பட்டுள்ளன. மேலும் 2,542 டவர்களுக்கான பணி ஆணை வழங்கப்பட்டுள்ளது. கூடுதலாக 4,312 அலைபேசி கோபுரங்களுக்கு முன்னேற விழையும் மாவட்டங்களுக்கான திட்டத்தின் கீழ் ஒப்புதல் அளிக்கப்பட்டுள்ளது.
இப்பகுதிகளில் உள்ள இளைஞர்களின் திறன் மேம்பாட்டிற்காக, 47 மாவட்டங்களில் தொழில்துறை பயிற்சி நிறுவனங்கள்  மற்றும் 34 மாவட்டங்களில் திறன் மேம்பாட்டு மையங்கள் ரூ 407 கோடி மதிப்பீட்டில் அனுமதிக்கப்பட்டுள்ளன.
இடதுசாரி பயங்கரவாதம் பாதிக்கப்பட்ட பகுதிகளுக்கு இது வரை அங்கீகரிக்கப்பட்டுள்ள 234 ஏகலைவா மாதிரி குடியிருப்புப் பள்ளிகளில் கடந்த 2 ஆண்டுகளில் மட்டும் 99 பள்ளிகளுக்கு ஒப்புதல் அளிக்கப்பட்டுள்ளன. மேலும், இத்தகைய அனைத்து மாவட்டங்களிலும் கேந்திரிய வித்யாலயா மற்றும் நவோதயா வித்யாலயா பள்ளிகள் செயல்பட்டு வருகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813626